వారి నొప్పి‌.. మాకూ బాధ క‌లిగిస్తోంది..!
-  చైనా మందగమనం ప్రభావం భారత్‌ పైనా ఉంది
-  నేర్చుకోవాల్సి అంశాలు చాలా ఉన్నాయి
-  మరోమారు భిన్నమైన ప్రకటనతో ఆకట్టుకున్న రాజన్‌
    బీజింగ్‌: చైనా ఆర్థిక మందగమనం ప్రపంచం మొత్తానికి ఆందోళనకరంగా మారిందని భారతీయ రిజర్వు బ్యాంక్‌ (ఆర్‌బీఐ) గవర్నర్‌ రఘురామ్‌ రాజన్‌ అన్నారు. చైనా ఆర్థిక మందగమనం ప్రభావం భారత్‌కు కూడా బాధాకరంగానే మారిందని ఆయన ఆవేదన వ్యక్తం చేశారు. చైనా మందగమనం ప్రభావం భారత ఆర్థిక వ్యవస్థపై పెద్దగా లేదంటూ భారత ప్రభుత్వం చేసిన ప్రకటనకు పూర్తి భిన్నంగా ఈ రాజన్‌ వ్యాఖ్యలు చేయడం విశేషం. చైనాకు భారత్‌ జరిపే కొన్ని ఎగుమతులకు డిమాండ్‌ బాగా తగ్గిందని ఆయన అన్నారు. హాంకాంగ్‌ కేంద్రంగా పనిచేస్తున్న సౌత్‌ చైనా మార్నింగ్‌ పోస్ట్‌ పత్రికకు ఇచ్చిన ఒక ఇంటర్వ్యూలో పేర్కొన్నారు.ఇతర దేశాలు కూడా గతంలో మాదిరిగా చైనాకు ఎగుమతులు జరపడం లేదని ఆయన వివరించారు. భారత్‌ కమోడిటీ దిగుమతిదారు అయినందున తక్కువ ధరలకు వాటిని పొందేందుకు దోహదం చేస్తోందని వివరించారు. చైనా మందగమనం ప్రపంచ దేశాలను బాగా ప్రభావితం చేస్తోందనీ.. ప్రపంచ ఆర్థిక వృద్ధిని బాగా ప్రభావితం చేస్తోందని అన్నారు.
భారత్‌ ప్రపంచ ఆర్థిక వ్యవస్థతో బాగా సమ్మెళితమైనందున ఆ ప్రభావం తమ ఆర్థిక వ్యవస్థపై కూడా తీవ్రంగానే ఉన్నట్లు ఆయన తెలిపారు. హాంకాంగ్‌ విశ్వవిద్యాలయం బహూకరించనున్న గౌరవ డాక్టరేట్‌ను అందుకొనేందుకు రాజన్‌ ఇక్కడ పర్యటిస్తున్నారు. గతంలో ప్రభుత్వం చేసిన 'చైనా పెయిన్‌ ఇండియా గెయిన్‌' అంటూ చేసిన కొన్ని వివాదాస్పద వాక్యలకు భిన్నంగా ఇప్పుడు రాజన్‌ మాట్లాడడం ఇక్కడ చర్చనీయాంశంగా మారింది.
తూర్పు వైపు ప్రత్యేక దృష్టి..
  ఇరుగుపొరుగు దేశాల మధ్య సంబంధాలను గురించి కూడా రాజన్‌ ఇంటర్వ్యూలో ప్రస్థావించారు. ఇరుదేశాల మధ్య అన్యోన్యత బాగా పెరగాల్సిన అవసరం ఎంతైన ఉందని అన్నారు. ఇందుకు ప్రధాని నిర్ధిష్టమైన మార్గనిర్దేశనం చేశారని అన్నారు. సంప్రదాయకంగా గత కొన్ని సంవత్సరాల నుంచి పశ్చిమ దేశాలపై ఆధారపడుతూ వస్తున్న భారత్‌ ఇకపై తూర్పు దేశాలతో స్నేహ సంబంధాలను పెంచుకొని బలపడాలని ప్రధాని సూచించారన్నారు. ఇందులో భాగంగానే 'ఏషియన్‌ ఇన్ఫాస్ట్రక్చర్‌ ఇన్వెష్ట్‌మెంట్‌ బ్యాంక్‌' లేదా 'చైనా సిల్క్‌ రోడ్‌' వంటి వాటిపై ఆసక్తిగా ముందుకు సాగుతున్నట్లు తెలిపారు. చైనా వృద్ధి రేటు తీరును గురించి భారత్‌ తెలుసుకొని అనుసరించాల్సింది చాలా ఉందని అన్నారు. చైనా మెరుగుదలను సాధించిన రంగాల నుంచి తెలుసుకోవాల్సింది చాలా ఉందన్నారు. తయారీ రంగం, మౌలిక వసతుల రంగం, గ్రామీణ ప్రాంతాలలో చిన్న పరిశ్రమల ఏర్పాటు, ఎఫ్‌డీఐల నిర్వహణ గురించి భారత్‌ తెలుసుకోవాల్సింది చాలా ఉందన్నారు.అయితే వాటిని యథాతథంగా తాము గుడ్డిగా భారత్‌లో పాటించలేమని అన్నారు. చైనా ఇప్పటికే ఈ వృద్ధి మార్గంలో దూసుకుపోతోందని ఇందులో భాగంగా చాలా పరిస్థితులను మార్చేంసిందని అన్నారు. ఇరు దేశాల వృద్ధికి దోహదం చేసేలా ఈ విధానాలను తాము ఎలా అమలులో ఉంచాలో మేదోమథనం జరిపి ఇరువురికి మేలు జరిగేలా చర్యలు చేపట్టాల్సి ఉందని అన్నారు.
మీ స్నేహితులకు రికమెండ్ చెయ్యండి